CELEX: 52014PC0141
Language: hu
Date: 2014-03-11
Title: Javaslat A TANÁCS HATÁROZATA az Európai Uniónak az EGT Vegyes Bizottságban képviselendő, az Európai Gazdasági Térségről szóló megállapodás 31. jegyzőkönyvének (egyes, a négy alapszabadságon kívül eső területeken folytatott együttműködésről) módosításáról elfogadandó álláspontról

|
			
		
		
		52014PC0141
		
			Javaslat A TANÁCS HATÁROZATA az Európai Uniónak az EGT Vegyes Bizottságban képviselendő, az Európai Gazdasági Térségről szóló megállapodás 31. jegyzőkönyvének (egyes, a négy alapszabadságon kívül eső területeken folytatott együttműködésről) módosításáról elfogadandó álláspontról /* COM/2014/0141 final - 2014/0080 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
A belső piac működéséhez szükséges
jogbiztonság és homogenitás biztosítása érdekében az EGT Vegyes Bizottságnak az
összes vonatkozó uniós jogszabály elfogadását követően azokat a
lehető leghamarabb bele kell foglalnia az EGT-megállapodásba. 
A Vegyes Bizottság határozattervezetének célja
a „Horizont 2020” keretprogram belefoglalása az EGT-megállapodásba. Ez
lehetővé tenné az EGT-tag EFTA-államok számára, hogy teljes mértékben
kihasználják az eddigi legnagyobb uniós kutatási és innovációs program által
kínált előnyöket, amely keretében közel 80 milliárd EUR finanszírozás áll
rendelkezésre 7 éven keresztül (2014 és 2020 között). 
Az EGT-tag EFTA-államok „Horizont 2020”
keretprogramban való részvételének költségvetési hatásai lesznek, mivel ezek az
országok nemcsak részt vesznek a keretprogram kezdeményezéseiben, hanem
egyúttal pénzügyi hozzájárulást is kell nyújtaniuk.  Ezért ezt a vegyes
bizottsági határozattervezetet tanácsi határozat formájában kell elfogadni. 
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
A „Horizont 2020” keretprogram
EGT-megállapodásba történő belefoglalásának hatásai
Az előző keretprogramokat az
EGT-megállapodás 31. jegyzőkönyve 1. cikkének (5) bekezdésébe foglalták
bele. E rendelkezés értelmében a keretprogramból eredő jogi aktusokat is
az e cikk hatálya alá tartozónak kell tekinteni.  Az EGT-megállapodásba való
belefoglalásnak ez a módszere rendkívül hasznosnak bizonyult, mivel nem volt
szükség a programra vonatkozó minden egyes jogi aktus külön belefoglalására,
mindazzal a munkával és eljárással, ami ezzel jár. Az egyedi programok
létrehozására, valamint a keretprogramokban történő részvétellel és
tájékoztatással kapcsolatos szabályok meghatározására vonatkozó jogi aktusokat
ezért külön nem foglalták bele az EGT-megállapodásba. A vegyes bizottsági
határozattervezet ugyanezt a módszert alkalmazza a belefoglalásra és így
tartalmaz egy rendelkezést a Horizont 2020-ról szóló keretrendeletnek az 1.
cikk (5) bekezdésébe történő belefoglalásáról.
Az Európai Innovációs és Technológiai Intézet
létrehozásáról szóló 294/2008/EK rendeletet[1]
bele kell foglalni az EGT-megállapodás 31. jegyzőkönyve 1. cikkének (11)
bekezdésébe.  Az említett rendeletet módosította az 1292/2013/EU rendelet, és
ennek a módosításnak tükröződnie kell az EGT-megállapodásban. A vegyes
bizottsági határozattervezet ezért rendelkezik a módosító jogszabálynak az 1.
cikk (11) bekezdésébe foglalásáról.
3.           A JAVASLAT JOGI ELEMEI
Az Európai Parlament és a Tanács 2013.
december 11-i 1291/2013/EU rendelete[2]
a „Horizont 2020” kutatási és innovációs keretprogram (2014–2020)
létrehozásáról és az 1982/2006/EK határozat hatályon kívül helyezéséről 
Az Európai Parlament és a Tanács 2013.
december 11-i 1292/2013/EU rendelete[3]
az Európai Innovációs és Technológiai Intézet létrehozásáról szóló 294/2008/EK
rendelet módosításáról
A Bizottság benyújtja az EGT Vegyes Bizottság
határozattervezetét a Tanácsnak az Unió megfelelő álláspontja
elfogadásának céljából. A Bizottság remélhetőleg mihamarabb elő tudja
terjeszteni ezt az álláspontot az EGT Vegyes Bizottságban.
4.           KÖLTSÉGVETÉSI HATÁSOK 
Az EGT-tag EFTA-államok részt vesznek a
„Horizont 2020” kutatási és innovációs keretprogramban és kihasználják a
finanszírozási lehetőségeket az EGT-megállapodás VI. részében
meghatározottak szerint. Az EGT-tag EFTA-államok ugyanakkor pénzügyi
hozzájárulást nyújtanak a programhoz az EGT-megállapodás 82. cikkében
meghatározottak szerint. 
2014/0080 (NLE)
Javaslat
A TANÁCS HATÁROZATA
az Európai Uniónak az EGT Vegyes Bizottságban
képviselendő, az Európai Gazdasági Térségről szóló megállapodás 31.
jegyzőkönyvének (egyes, a négy alapszabadságon kívül eső területeken
folytatott együttműködésről) módosításáról elfogadandó álláspontról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 173. cikke (3)
bekezdésére és 182. cikke (1) bekezdésére, összefüggésben annak 218. cikke (9)
bekezdésével,
tekintettel az Európai Gazdasági
Térségről szóló megállapodás végrehajtására vonatkozó
rendelkezésekről szóló, 1994. november 28-i 2894/94/EK tanácsi rendeletre[4] és különösen annak 1.
cikke (3) bekezdésére,
tekintettel az Európai Bizottság javaslatára,
mivel:
(1)       Az Európai Gazdasági
Térségről szóló megállapodás[5]
(a továbbiakban: az EGT-megállapodás) 1994. január 1-jén lépett hatályba.
(2)       Az EGT-megállapodás 98. cikke
alapján az EGT Vegyes Bizottság határozhat – többek között – az
EGT-megállapodás 31. jegyzőkönyvének módosításáról.
(3)       Az EGT-megállapodás 31.
jegyzőkönyve a négy alapszabadságon kívül eső különleges területeken
folytatott együttműködésre vonatkozó különös szabályokat tartalmaz.
(4)       Indokolt kiterjeszteni az
EGT-megállapodás szerződő felei közötti együttműködést a
„Horizont 2020” kutatási és innovációs keretprogram (2014–2020) létrehozásáról
és az 1982/2006/EK határozat hatályon kívül helyezéséről szóló, 2013.
december 11-i 1291/2013/EU európai parlamenti és tanács rendeletre[6].
(5)       Indokolt kiterjeszteni az
EGT-megállapodás szerződő felei közötti együttműködést az 
Európai Innovációs és Technológiai Intézet létrehozásáról szóló 294/2008/EK
rendelet módosításáról szóló, 2013. december 11-i 1292/2013/EU európai
parlamenti és tanács rendeletre[7].
(6)       Ezért ennek megfelelően
módosítani kell az EGT-megállapodás 31. jegyzőkönyvét annak érdekében,
hogy a kibővített együttműködés 2014. január 1-jei kezdettel
lehetővé váljon.
(7)       Az Unió által az EGT Vegyes
Bizottságban képviselendő álláspontnak a mellékelt határozattervezeten
kell alapulnia,
ELFOGADTA EZT A HATÁROZATOT: 
1. cikk
Az Európai Uniónak az EGT Vegyes Bizottságban
az EGT-megállapodás 31. jegyzőkönyvének módosításával kapcsolatosan
elfogadandó álláspontja az e határozathoz mellékelt EGT vegyes bizottsági határozattervezeten
alapul.
2. cikk
Ez a határozat az elfogadásának napján lép
hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 97., 2008.4.9., 1. o.
[2]               HL L 347., 2013.12.20., 104. o.
[3]               HL L 347., 2013.12.20., 174. o.
[4]               HL L 305., 1994.11.30., 6. o.
[5]               HL L 1., 1994.1.3., 3. o. 
[6]               HL L 347., 2013.12.20., 104. o.
[7]               HL L 347., 2013.12.20., 174. o.